लखनऊ में 12वीं की छात्रा को गोली मारी  
लखनऊ में शुक्रवार को एक युवक ने दोस्ती का प्रस्ताव मानने से इनकार करने पर कथित रूप से एक छात्रा की गोली मारकर हत्या कर दी।
उत्तर प्रदेश की राजधानी लखनऊ में शुक्रवार को एक युवक ने दोस्ती का प्रस्ताव मानने से इनकार करने पर कथित रूप से एक छात्रा की गोली मारकर हत्या कर दी और बाद में खुद को भी गोली मार ली। युवक का गम्भीर हालत में इलाज चल रहा है।  आशीष कुमार वर्मा (24) नाम के युवक ने शहर के कृष्णानगर इलाके में न्यू पब्लिक इंटर कॉलेज में कक्षा 12वीं की छात्रा की गोली मारकर हत्या कर दी। लखनऊ पुलिस के प्रवक्ता बृजेश कुमार ने संवाददाताओं को बताया कि प्रारम्भिक जांच में सामने आया है कि युवक की छात्रा से कुछ कहासुनी हुई। इसके बाद उसने तमंचे से 17 वर्षीया छात्रा को गोली मार दी और बाद में खुद को गोली मारकर आत्महत्या का प्रयास किया।  कुमार ने बताया कि युवक का ट्रामा सेंटर में इलाज चल रहा, जहां उसकी हालत नाजुक बनी हुई है। कुमार ने कहा कि प्रथम दृष्टया यह एकतरफा प्रेम सम्बंध का मामला प्रतीत हो रहा है। घटना की छानबीन की जा रही है। पुलिस के मुताबिक छात्रा कृष्णानगर इलाके के साकेतपुर कॉलोनी की रहने वानी थी और युवक उसके पड़ोस में रहता था।